《肃武亲王墓大松歌》
清代·黄安涛

苍虬力拗千霄势，却走横枝塞空际。惊涛倾泻万壑风，浓荫周遮百弓地。

梢长叶密骨干重，架木盘盘四围捧。白日阴森苔磴寒，行人下马神先竦。

一株最巨当墓门，五株拱揖如弟昆。冰霜不改古时色，雨露自沐先朝恩。

九泉蟠曲根如铁，琥珀斑斑凝汗血。龙鳞怒裂虬髯张，想见当年熊雄杰。

维王手挈千熊罴，佐命入关开帝墓。扫除流寇奠秦蜀，战功赫奕垂丰碑。

箕尾归天留毅魄，宗盟世笃同磐石。殡宫宰木郁葱葱，一派滋培关国脉。

作者简介：（1777—1848）清浙江嘉善人，字凝舆，一字霁青。嘉庆十四年进士。道光间历任广东高州、潮州知府，在高州不满一年，平狱千计。在潮州严禁杀人代抵之风。喜作诗，有《诗娱室诗集》、《真有益斋文编》、《息耕草堂诗集》。